রাফেরা কুমিল্লায় থাকে। স্টেশন রোডে তাদের বাসা। দাদা হোসেন উকিলের নামেই বাসার নাম- ‘হোসেন মঞ্জিল’। বাবা একটি পত্রিকার সাংবাদিক। মা একটি বেসরকারি ব্যাংকে চাকরি করেন। আব্বা, আম্মা ছোট ভাই রিফাত ও দাদাকে নিয়ে তাদের সংসার। দাদা হোসেন উকিল একবারে বুড়ো হয়ে গেছেন। খুব একটা হাঁটাচলা করতে পারেন না। সারাদিন একা একা বাড়ির দোতলায় লাঠি ধরে হাঁটাহাঁটি করেন। মাঝে মধ্যে নিজের আলমারিতে রাখা আইনের বইগুলো নিয়ে হাতাহাতি করেন। সব সময় তসবিহ হাতে থাকে। তাকে সঙ্গ দেয়ার কেউ নেই। বছর দুই-তিন আগে দাদিও মারা গেছেন। সে থেকে তিনি আরো নিঃসঙ্গ হয়ে পড়েন। রাফে মাঝে মধ্যে দাদাকে সঙ্গ দেয়ার চেষ্টা করে। নানা গল্প শোনে দাদার কাছে। দাদা রাফেকে পুরনো দিনের গল্প শোনায়। শোনায় সাহার বানু, বানেচা পরীর কিচ্ছা। কিন্তু রাফে দাদার গল্প শুনে খুব একটা মজা পায় না। দাদা কথা শুরু করলে আর থামতে চায় না। তা ছাড়া দাদার কথা শুনলে এমনিতেই হাসি পায়। কারণ দাদার একটি দাঁতও নেই। কি সে বলেন মোটেও বোঝা যায় না। দাদা গল্প বলার সময় এমন হাসাহাসি করেন, তার কথা আর হাসি একাকার হয়ে যায়। তাই রাফেও দাদার সাথে হাসতে হাসতে লুটোপুটি খায়। গল্প বলার ফাঁকে ফাঁকে দাদা আবার জিজ্ঞেস করে, কী! মজা লাগে দাদু? তখন রাফে বলে, কিভাবে মজা লাগবে। তোমার কথাইতো বোঝা যায় না। জানো দাদু, গল্পের চেয়ে তোমার হাসিটাই বেশি মজা লাগে। তাইতো আমি হাসি। দাদা তখন হোঃ হোঃ করে আরো বেশি করে হাসতে থাকে। দাদা-নাতির হাসি দেখে সবাই অবাক হতেন। মজা পেতেন।